**Vojin Bakić** (Bjelovar, 5. 6. 1915 – Zagreb, 18. 12. 1992) bio je jugoslavenski kipar srpskog porijekla. Nesumnjivo se radi o jednom od najvećih kipara 20. vijeka, koga i svjetska kritika ubraja među najvažnije europske kipare modernizma.

Krenuvši od figuracije i tradicije, svoj izričaj razvija prema čistoj formi, razlistanim pa svjetlosnim oblicima, apstrakciji bez suvišnih detalja. Po riječima Vojina Bakića, ti svjetlosni oblici izražavaju životnu radost, bljesak, svjetlost. Humanizam i afirmacija pozitivnih vrijednosti koji su obilježili prve, još figurativne radove, na simboličkoj su razini prisutni i u njegovim posve apstraktnim djelima. Traganje za svjetlom, boljitkom i napretkom, dio je modernističke utopije koju je dijelio sa suvremenicima, koji su u poslijeratnoj Jugoslaviji željeli stvarati bolji i humaniji svijet. Sam je u jednoj rečenici sažeo vlastito traženje koje je obilježilo njegovo cjeloživotno stvaranje: „Kretanje kroz mrak, traženje procjepa gdje je svjetlo, to je za mene autentičan put."

Iznimnom snagom vizije i vrhunskom kreacijom, Vojin Bakić početkom 60-ih čini odlučan zaokret u načinu oblikovanja monumentalne spomeničke skulpture na području tadašnje Jugoslavije. Ideološki zadatak lišava naracije, a apstraktnim jezikom visokog modernizma uzdiže skulpturu do univerzalnog znaka. Kipar poznat po javnim narudžbama, početkom 90-ih doživio je bezumno uništavanje vlastitih spomenika, a percepcija, stručna valorizacija i prezentacija njegova stvaralaštva zašla je u fazu diskontinuiteta.

Za života je izlagao na preko 200 skupnih izložbi, a od toga ih je 75 organizirano u inozemstvu. Nezainteresiran za vlastitu promociju, duboko uronjen u stvaranje, imao je tek nekoliko samostalnih izložbi.

Životopis
---------

### Porodica

Rođen je u Bjelovaru u imućnoj obitelji Konstatina Bakića i Jelene, rođ. Schnautz. Vojinov otac, Konstantin "Kosta", rođen je u Bjelovaru 1882. godine u imućnoj srpskoj porodici. Gradio je ceste i imao kamenolom. Umro je od upale pluća na Sušaku 1925. godine. Vojinova majka Jelena rođena je u primorskom gradiću Bakru 1889. godine u pomorskoj i brodovlasničkoj porodici, otac joj je bio švedskog porijekla a majka iz mađarsko-slovačke plemićke obitelji. Vojinova majka je umrla 1970. godine. Vojin je bio treće od šestero djece, imao je četvero braće i jednu sestru. Izgubio je oca kada je imao samo deset godina, pa je majka sama podizala svu djecu.

### Školovanje

Od 1921. do 1932. polazi osnovnu školu i realnu gimnaziju u Bjelovaru. U gimnaziji je prolazio s vrlo dobrim uspjehom. Najviše se zanimao za filozofiju, sociologiju i književnost, a interesirali su ga i strani jezici poput francuskog i njemačkoga, zatim crtanje i kiparstvo. Od malih je nogu pokazivao interes za gradnju nastambi za golubove i zečeve, ali i za crtanje i slikarstvo. Volio je raditi s glinom i gipsom. U gimnaziji je njegovu darovitost opazio profesor crtanja akademski slikar Ante Kuman koji mu je tada bio svojevrsni umjetnički mentor. Prvi put se Vojinovi radovi prikazuju u Bjelovaru 1933. godine za njegovih gimnazijskih dana pred veliku maturu. Izložio je Mojsija u gipsu, ženski torzo iz gline, izrađen prema jednoj djevojci iz razreda, i nekoliko skica i portreta.

Nakon završene gimnazije, Vojin je najprije upisao studij prava, ali mu nije odgovarao, pa je već sljedeće godine 1934. uz pomoć braće Aleksandra i Milana, upisao Umjetničku Akademiju u Zagrebu gdje je 1939. i diplomirao. Od 1940. do 1941. pohađao je specijalni tečaj kod Frane Kršinića i Roberta Frangeša-Mihanovića, a modeliranje mu predaje Ivan Meštrović. Boravio u Firenzi i Milanu te sudjelovao na izložbi "Zagrebačkih umjetnika" u Zagrebu 1939. Na prvoj samostalnoj izložbi u Glazbenom zavodu u Bjelovaru, 1940. pokazao je crteže i kipove medu kojima su prevladavali ženski aktovi u kamenu, svedenih oblina i zatvorenih volumena.

### Rat

„Poziv na ustanak", park Borik u Bjelovaru, 1947.
Ustaše u ljeto 1941. uhapsili četvoro Vojinove braće. Izgubio im se svaki trag i Vojin do podkraj rata nije otkrio što se desilo s njima. Prvo su ih odveli u logor Danicu a zatim su ih pogubili u Jadovnu. Spomen na braću kasnije je oživio u spomeniku "Bjelovarac", koji je portret najmlađeg brata Slobodana. Vojina su ustaše također uhapsili 1941. godine ispred ulaza u stan u Zagrebu. No kako je već pokazao talent na Likovnoj akademiji izbjegao je sudbinu svoje braće, za njega je tada pismeno intervenirao njegov učitelj i mentor Frano Kršinić i sam se izloživši opasnosti.

Do kraja rata odlazi na Akademiju i pomaže Kršiniću u zahtjevnijim zadacima. Sudjeluje u Drugoj, Trećoj i Četvrtoj godišnjoj izložbi hrvatski umjetnika u NDH u Umjetničkom paviljonu u Zagrebu. 1942. je započeo raditi na Zavodu za stočarstvo Agronomskog fakulteta u Zagrebu gdje izrađuje modele životinja. 1943. Izlaže na Izložbi hrvatske umjetnosti u organizaciji NDH u Berlinu, Bratislavi i Beču. Tad nastaje i serija skulptura *Bik i Europa na biku*.

Godine 1942. oženio je Ljubu Schneider, kad je ona bila još u srednjoj školi; rodila mu jedinog sina Zorana.

### Posljeratni period

Poslije 1945. postupno napušta dotadašnju tematiku i teži impresionističkoj obradbi površine s izražajnim preljevima svjetlosti i sjene. 1945. oblikuje figuru žetelice na zapadnoj strani kulise koja je tad prekrila spomenik bana Josipa Jelačića na tadašnjem Trgu Republike, povodom 1. kongresa AFŽ-a. Pogođen tragičnom sudbinom braće, želi dati svoj doprinos stvaranju društvenog sjećanja na žrtve fašizma, oblikovanjem spomeničkih rješenja. S kiparima Kostom Angelijem Radovanijem, Rudolfom Ivankovićem i Daliborom Mačukatinom te grafičarom Franom Baće, 1947. dobiva na korištenje radni prostor u bivšem Meštrovićevom ateljeu u Ulici Ivana Gorana Kovačića. U tom razdoblju radi portrete, među kojima se psihološkom uvjerljivošću i dojmljivom stilizacijom ističu *I. G. Kovačić*, 1946. , i *S. S. Kranjčević*, 1948 te za obe dobio i nagradu Vlade NR Hrvatske. Sa *Spomenikom strijeljanima u Bjelovaru* 1947. prvi put se okušava na javnoj narudžbi; izvodi kip jezgrovit poput znaka i izrazitih monumentalnih svojstava te je za njega dobio nagradu Vlade FNRJ. Tih godina sudjeluje u nizu izložbi: Prvoj izložbi grupe profesionalnih likovnih umjetnika i Prvoj izložbi ULUH-a u Umjetničkom paviljonu u Zagrebu; zatim na izložbi Slikarstvo i kiparstvo naroda Jugoslavije 19. i 20 vijeka Beograd - Zagreb - Moskva - Lenjingrad - Bratislava - Prag s *Glavom žene* i *Bikom*; Prvoj izložbi Saveza likovnih umjetnika FNRJ u Modernoj galeriji u Ljubljani s portretima Maksima Gorkog, Svetozara Markovića i Ivana Gorana Kovačića. Na kraju tog razdoblja Bakić dobiva još jedno javno priznanje za svoj rad pozivom da izlaže na 25. Biennalu u Veneciji 1950. uz druge izlagače jugoslavenske selekcije. Bakić izlaže maketu bjelovarskog "Spomenika streljanima", portrete Kranjčevića, Kovačića, *Žene* (Vere Sinobad) te *Bika* iz 1943.

Krajem 1950. godine, odlazi na stipendiju u Pariz, no iako mu je Vlada FNRJ dodijelila tromjesečnu stipendiju, vraća se nakon mjesec dana s obrazloženjem da stipendiju prekida zbog povratka u Hrvatsku kako bi dovršio spomenik za Kolašin. Preostala dva mjeseca stipendije u Parizu koristi 1951. ali tada kao stipendist francuske vlade, na prijedlog vlade FNRJ. Žena mu Ljuba okončala je svoj život 1951. samoubojstvom i on je ostao sam s osmogodišnjim djetetom, Zoranom.

### Odmak od socrealizma

Autoportret 1952.
Zahlađenje odnosa sa Sovjetskom Rusijom 1948. stvorilo je preduvjete za oslobađanje od nametnutih kanona socijalističkog realizma u ikonografiji poratne umjetnosti. Bakić 1950. dovršava spomenik za Kolašin u Crnoj Gori i radi na spo­meniku za Čazmu, ali istovremeno osjeća snažnu potrebu da se oslobodi realizma, pa se čak kaje što je napravio kolašinski spomenik. Bakić se intuitivno opredjeljuje za modernizam, za istraživanje forme nauštrb pripovijedanja sadržaja te na traganje za novim mogućnostima kiparskog izraza. To je nastalo iz prirodnog poriva njegova unutarnjeg stvaralačkog bića, bez potrebe da polemizira, da se priklanja grupama istomišljenika ili umjetnicima koji su uskoro otvoreno zagovarali promjene. Objavom manifesta grupe EXAT51 na plenumu ULUPUH-a 1951. članovi će postaviti temelje za radikalni prekid sa socijalističkim realizmom. Bakić je bio veoma blizak nekim članovima te grupe (Picelj, Srnec) s kojima je kasnije zajedno izlagao. Međutim, njegovo kretanje u apstrakciju išlo je drugim smjerom, slijedeći liniju apstrahiranja organskog oblika. Ponovno se vraća temama kojima se bavio u prijeratnom i ratnom razdoblju — torzo, ženski akt, portret, animalizam, ali traži nova oblikovna rješenja. U tom procesu upornog traženja novog puta u jednoj kratkoj fazi koja počinje 1951. i traje do 1953. nastaju skulpture pojednostavljena volumena, čiju površinu definira ravnim plohama koje se spajaju u oštrim bridovima koje podsjećaju na kubističko građenje oblika (Autoportret 1952. ,studija za Spomenik Marxu i Engelsu 1950. - 1953. Agitator, studije za Spomenik Stjepanu Filipoviću, spomenik u Gudovcu). Na izradi studije za spomenik Marxa i Engelsa za istoimeni beogradski trg radio je tri godine. Bilo mu je iznimno važno da spomenički zadatak modernizira, a kiparski problem oblikovanja ideološkog sadržaja riješi na novi način. Prijedlog je odbijen a brončani odljev je poklonjen Titu. No kontroverze koje su nakon toga nastale potaknule su nastanak prvog sustavno i kritičkog promišljanja vrijednosti i karaktera dotadašnjeg načina oblikovanja spomeničke baštine u Hrvatskoj.

### Istraživanje apstrakcije

Od 1953. do 1958. godine, nastaju radovi u tematskim ciklusima: *Portret, Tor­zo, Ljubavnici, Bik, Ptica* kojima Bakić istražuje apstrakciju organičkog porijekla. Traga za idealnim oblikom, kleše kugloidne i elipsoidne, pune sferične volumene, a elementi fizionomije, detalji lica naznačeni su tek škrtim naznakama krajnje pojednostavljena volumena. Volumen oblikuje od žive jezgre mase, do napete površine forme koja teži sintezi.

Promjene koje su se nazirale u sferi umjetničke produkcije u ranim pedesetima, uskoro su dobile institucionalnu podršku, kritičkom i stručnom valorizacijom i prezentacijom moderne umjet­nosti. Mlađa generacija povjesničara umjetno­sti 1954. je organizirala prvu izložbu suvremene umjetnosti Salon 54, u riječkoj Galeriji likovnih umjetnosti. Odabrani su ra­dovi bili rezultat kritičke valorizacije recentnog stvaralaštva s ciljem prikaza inovativnih pojava u suvremenoj umjetnosti. Bakić izlaže *Autopor­tret* (1952.), *Portret Toše Dabca* (1953.) i *Glavu* (1953.). Sudjeluje i na Salonu 56 dvije godine kasnije kad je dobio i nagradu "Radovan" za skulpturu.

Vojin Bakić radi na skulpturi Bika, 1956.
U razornom požaru ateljea 1956. Vojin Bakić gubi stotinjak skulptura, mape s crtežima, fotografije, skice i dokumentaciju te nekoliko završenih sadre­nih spomeničkih studija (Marx i Engels, Valjevac, Zmaj Jova Jovanović, partizan na vječnoj straži za Bačkovicu). Nesreća je bila tim veća što su uništeni i radovi koje je pripremao za nastup na venecijanskom Biennalu. Velikim naporom, novi radovi nastali su u tek nekoliko mjeseci u prostoru na Rokovom perivoju 10, koji će mu postati novi radni prostor. Među njima i čuveni *Bik* u sadri. Ta je nesreća i simbolički odredila odmak od faze traganja za vlastitim izrazom i početak njegove zrele i najproduktivnije faze, faze inovacije i apstrakcije koja je obilježena težnjom za spoznajom i kreacijom plastičke suštine pojavnog svijeta. U Novoseljanima kraj Bjelovara nastavlja raditi skulpture velikih dimenzija (spomenik Stjepanu Filipoviću za Valjevo) u čemu mu pomaže kipar Stevan Luketić koji vješto prenosi i povećava Bakićeve skulpture malog formata u velike spomenike. U ovom razdoblju postavljeni su spomenici na spomen kosturnici u Gudovcu "Pred streljanje" 1955. te spomenik bilogorski partizan "Na vječnoj straži", Bačkovica 1956.

### Međunarodna priznanja

Na 28. Biennalu u Veneciji 1956. u Jugoslavenskom se paviljonu, između ostalih, predstavljaju dvanaest skulptura Vojina Bakica a kritika Bakićeve skulpture ocjenjuje centralnom pojavom u paviljonu, posebno monumentalnog sadrenog *Bika*. Uskoro slijedi još jedan Bakićev uspjeh i priznanje, pozvan je da sudjeluje na dvjema izložbama povodom održavanja prve posljeratne svjetske izložbe 1958. u Bruxellesu. Prvi put FNRJ sudjeluje na jednoj svjetskoj izložbi s ambicijama da demonstrira svoju otvorenost prema Zapadu i prekid s politikom Istočnog bloka. Nastupom na svjetskog izložbi mlada država želi afirmirati specifičnosti društvenog i političkog sustava te predstaviti kulturni identitet. Ispred ulaza modernističkog paviljona Vjenceslava Richtera postavljen je prvi brončani odljev Bakićeva *Bika* koji svojom zbijenom masom i napetom formom šalje poruku i na simboličkoj razini o snazi i čvrstini nove države. Unutar paviljona je izložen Bakićev *Torzo* (1957.). Paviljon je zbog svoje elegancije i jednostavnosti dobio zlatnu medalju. Međunarodni žiri odabire Bakićev Ležeći torzo (1957.) za centralnu izložbu "50 godina suvremene umjetnosti" u Palači umjetnosti u Bruxellesu. Bakićeva djela se izlažu i kao dio izložbe neformalne grupe mladih umjetnika Zagreb 58 u novootvorenom izložbenom prostoru Kraljevske akademije u Antwerpenu.

Grad Antwerpen za zbirku Middelheim muzeja na otvorenom otkupljuje Bakićeva Bika predstavljenog na EXPO-u. Bik je prvi put izložen u parku skulptura 1961. i od tad se tamo nalazi. Gradska uprava njemačkog grada Marla zainteresirala se za otkup Bika pa od autora naručuje izradu drugog odljeva koji se 1959. postavlja u gradski park, a o njemu skrbi Muzej skulptura Glaskasten Mari. 1968. radi Bika u plemenitom čeliku za njemačkog naručitelja. On je veći od briselskog bika, duljine tri metra, kubičnije je forme te naglašenijeg hrpta i obrisnih linija. U početku je Bik bio izložen u Hertenu a danas se nalazi na trgu u gradiću Glonnu.

### Polivalentni oblici i razlistane forme

Nakon što je riješio jedan kiparski problem, Bakić je započinjao istraživanje novih oblikovnih problema. Taj proces je započeo 1958. i obilježit će sljedećih šest godina. Zanimalo ga je oblik lišiti podsjećanja na antropomorfno, otvoriti volumen prostoru i dati mu vrijednost ravnopravnog likovnog elementa. Što su oblici bili jednostavniji, to su ga više intrigirali negativi koji ostaju kao otpaci nakon lijevanja skulptura. Počinje eksperimentirati s negativima, dok nije došao do stupnja u koje­mu su mu i pozitiv i negativ skulpture bili jednako važni, jednako zanimljivi. Tako nastaju *Razlistane forme* (1958.) koje još uvijek prizivaju antropomorfni izvor, koji će uskoro posve napusti­ti.

Na prvoj samostalnoj izložbi u Zagrebu u organizaciji Gradske galerije su­vremene umjetnosti 1958. izložio je 45 radova nastalih od 1953. do 1958. U tisku su je ocijenili najzna­čajnijom kiparskom poslijeratnom izlož­bom u Zagrebu. Zatim izlaže na 2. Documenti u Kasselu 1959. godine. Iste godine s Piceljem i Srnecom, članovima grupe EXAT 51, izlaže u pariškoj Galeriji Denise Rene, vodećoj galeriji geometrijske apstrakcije u to doba. Predgovor za izložbu pišu teoretičar Michele Seuphor i umjetnik Viktor Vasarelv, a Seuphor je Bakića uvrstio u pregled svjetske apstraktne skulpture.

Bakićeva *Razlistana forma I* je 1959. dobila Nagradu Grada Zagreba za skulpturu, i tad je postavljena u kavanu Iličkog nebodera. Pred Univerzijadu 1987. je premještena u Gajevu ulicu gdje i sad stoji.

### Put Svjetlonosnih oblika

Svjetlonosni oblici 2
Bakić pokazuje sve veći interes za prostornu problematiku, prostor više nema samo ulogu omotača volumena. Rastvara volumen te se ot­kriva vrijednost unutarnjeg prostora skulpture koji poprima aktivniju ulogu. Taj proces možemo slijediti u svim njegovim daljnjim ciklusima. od *Razvijenih povr­šina* (1960. - 1963.), *Prerezanih razvijenih površina* (1962. - 1963.), *Dijagonalno razvijenih površina* (1962. - 1963.) u kojima zarezuje metalnu ploču i savija je u raznim smjerovima, preko skulptura koje je poetično nazvao *Forme* (1963.), a u kojima uvodi kružni oblik i nehrđajući čelik pa *Svjetlonosnih oblika* (1963. - 1968.) i *Interferencija* (1964.), do kulminacije tog procesa u *Cirkulaci­jama u prostoru* (1970. - 1973.). U ciklusu *Svjetlonosnih oblika* , koje je tako nazvao Jure Kaštelan, metalnu ploču reže u krugove koji su organski vezani jedni za druge. Njihov visoki sjaj reflektira okolni prostor, a skulptura odražava igru punine i praznine, pozitiva i negativa, volumena i prostora. Ploha, konveksno-konkavna površina i prostor koji je obavija postaju najvažniji likovni elementi Bakićeve kiparske sinteze. Napušta klasični materijal i uz dotadašnju broncu, radi u metalu, nehrđajućem čeliku, mjedi, duraluminiju, olovu, pleksi staklu, željezu, cementu. Savršenstvo koje je do tada tražio u mramoru, sada traži u metalu i nehrđajućem čeliku.

Bakić se ovim procesom približio načelima novih plastičara okupljenih u umjetničkom pokretu Novih tendencija, te sudjeluje na skupnoj izložbi Nove Tendencije 2, u Zagrebu. 1963. Umjetnički muzej u Leverkusenu, s Bakićem dogovara otkup Svjetlonosnih oblika visine dva i pol metra, koja je 1965. isporu­čena za postavljanje ispred Katoličke osnovne škole u Leverkusenu. Radovi preko 30 skulptura nastalih od 1960. do 1964. godine predstavljeni su na drugoj samostalnoj izložbi u zagrebačkoj Galeriji suvremene umjetnosti 1964. godine. Slijede samostalne izložbe u beogradskom Salonu Moderne galerije i ljubljanskoj Maloj galeriji. Na 32-om Biennalu u Veneciji Bakić je predstavljen mjedenim *Svjetlonosnim formama 5.* Sudjeluje na skupnoj putujućoj izložbi koja nakon Washingtona, 1966. putuje u Fresno, Denver, Portland, Andover i Milwaukee. Na Biennalu u Sao Paulu predstavlja čak osam *Svjetlonosnih oblika (XX-XVII)* u raznim materijalima, izložba kasnije putuje Brazilom: Rio de Janeiro, Belo Horizonte, Brasilia. Četvrti put izlaže na venecijanskom Biennalu 1972. godine. Za problemsku izložbu organiziranu u sklopu 36-og Biennala, Skulptura u gradu, Bakić na živopisnom venecijanskom trgu izlaže preko dva metra visoke *Svjetlonosne oblike* *XXVIII* koji se danas nalaze u parku skulptura Gliptoteke HAZU. Zagreb je prijateljskom gradu Mainzu poklonio Bakićevu skulpturu *Cirkulacije u prostoru II* iz 1974. visoke tri metra, koja se i danas nalazi na trgu ispred Gradske vijećnice.

Godine 1974. rodila mu se kćer Irena. Godine 1980. je dobio nagradu za životno djelo Vladimir Nazor, a osam godina kasnije postaje član JAZU-a (danas HAZU).

### Modernistički partizanski spomenici

Spomenik narodu heroju Slavonije
1960-te završava spomenik Stjepanu Filipoviću koji se postavlja u Valjevu koji je napravio prvi odmak prema modernizaciji partizanskih spomenika. Te godine pobjeđuje na natječaju za Spomenik pobjedi revolucije naroda Slavonije u Kamenskoj u bli­zini Požege. Spomenik razvija u tridesetmetarsku razlistanu formu, koja je dovršena 1968. Tim ostvarenjem odlučno prekida s do tada vladajućim kanonima prikaza antifašističkog spomenika te u monumentalnom obliku ostvaruje jedinstvenu sintezu čiste apstraktne forme i simboličkog sadržaja, koji uzdiže do univerzalnog simbola pobjede. Vojin Bakić značajno je promijenio smjer razvoja službene spomeničke plastike socijalističke Jugoslavije i uveo je u okrilje europske umjetnosti visokog modernizma.

Šuma Dotrščina koja se nastavlja na šume zagrebačkog Maksimira najveće je grobište zagrebačkih žrtava fašističkog terora. Projekt uređenja spomen-područja dodijeljen je 1960. kiparu Vojinu Bakiću, arhitektu Josipu Seisselu i književniku Juri Kaštelanu. Bakićev spomenik otvoren 1965. markira ulaz u spomen-područje. Istraživanjem je došao do savršene apstraktne, ali i simboličke forme kristala. Krenuo je od studije petokrake, njezine likovne dinamike te došao do trokuta kao dinamične borbene forme koja je osnovni element kristala. Spomenik realiziran u visokopoliranom nehrđajućem čeliku svijetlećih površina, odražava ono što pali životi predstavljaju svojom žrtvom - čistoću, trajno i vječno svjetlo. Spomenički kompleks se proširuje na *Dolinu grobova* 1980. godine kad je postavljeno šest Bakićevih kristalnih oblika u nehrđajućem čeliku, koji su svojim čistim geometrijskim formama postali glavni motiv svjetlosno-plastične-prostorne kompozicije udoline.

Nakon dva natječaja 1970. i 1974. za prvi veliki memorijalni park u Jugoslaviji na Petrovoj gori Bakićevo rješenje dobiva prvu nagradu. Spomenik je, nakon prilagodbi arhitektonskom zadatku otvoren 1981. Morfološki je geneza plastičkih istraživanja skulpture ciklusa *Prorezane razvijene površine*. Iste se godine otvara i *Spomenik naroda Hrvatske žrtvama u Kragujevcu*, u memorijalnom parku Šumarice, koristeći se temom svjetlonosnih oblika koje niže u vodoravnom nizu. Sedam krugova simbolizira žrtve koje padaju pod mecima. To je posljednja velika Bakićeva spomenička realizacija

Njegovi javni spomenici nakon napuštanja faze socijalističkog realizma, apstraktnim jezikom visokog modernizma, oblikovanjem strogih, elementarnih (često geometrijskih) oblika, postali su univerzalni simboli sjećanja na žrtve antifašizma.

### Kulturocid

Kipar koji je bio predvodnik apstrakcije u skulpturi na cjelokupnom jugoslavenskom prostoru, a po značaju daleko prelazi te granice, 90-ih gotovo pada u zaborav, a tragični događaji slijede i na području profesionalnog i obiteljskog života. Dana 30. 12. 1991. sin Zoran mu umire. A nakon što je doživio uništenje većine svojih spomenika u Hrvatskoj umire i Vojin u 18. 12. 1992. Godine 1991. minirani su Bakićevi spomenici u Bjelovaru, Gudovcu i Čazmi. Spomenik u Kamenskoj 1992. miniran devet puta kroz pet dana. Iste je godine miniran spomenik u Bačkovici. Izuzev inicijativa nevladinih udruga, srpske manjine i umjetnika, posve je izostao interes lokalnih i državnih institucija za očuvanjem i vraćanjem u funkciju. Ta mjesta socijalističke utopije i kolektivnih rituala, ispražnjeni od sadržaja, postala su aveti sadašnjosti. Unatoč neupitnoj kvaliteti, percepcija, stručna valorizacija i prezentacija stvaralaštva Vojina Bakića zašle su u fazu prekida i diskontinuiteta, a njegove skulpture javnosti su dostupne tek u malobrojnim stalnim postavima hrvatskih muzeja ili na skupnim izložbama. U posljednjih 20 godina, većinom se spominjao u kontekstu uništenih ili zapuštenih antifašističkih spomenika ili nedovoljne brige društva za očuvanjem i izlaganjem njegove baštine. Nekadašnje nezobilazno mjesto u pregledima europske modernističke skulpture, u novijim je čitanjima europskog modernizma izostao.

Inspiracije
-----------

### Ivan Goran Kovačić

Vojin Bakić radi na skulpturi I. G. Kovačića, 1946
Od 1946. započinje modeliranje portreta i figure Ivana Gorana Kovačića, a ta ga tema zaokuplja do sedamdesetih. Bio je pogoden bliskoscu teme, tragičnošću subine. U temi
Gorana prepoznao je sličnu tragičnu sudbinu svoje braće, pogibiju mladih revolucionara koji hrabro žrtvuju svoj život u borbi protiv okupatora. Bakić je s velikim žarom prionuo radu na Goranovu portretu. Radi nekoliko varijanti, u glini, mramoru, bronci, sadri, metalnoj, srebrnoj i zlatnoj foliji... Goranov se portret iz 1946. psihološkom karakterizacijom i oblikovnom kvaliteom izdigao iz tadašnje produkcije socrealističkog portreta pa mu donosi veliki uspijeh, javna priznanja, nagrade i nove narudžbe. Knjigu bliskog prijateIja Ota Šolca *Goran i ja* (1955.), crtežima je ilustrirao Vojin Bakić.

Spomenik Goranu koji od 1964. nalazi u Ribnjaku i u Goranovu rodnom mjestu Lukovdol, nastao je 1956. godine, te je u dvije varijante bio prikazivan na izložbama prije nego je izveden kako javna skulptura. Nakon perioda istraživanja kako Goranov lik reducirati do simbola ideje, pojednostavljivanjem elemenata antropomorfnog portreta dolazi do volumena apstraktnih geometrijskih ploha koje se spajaju pod oštrim bridovima i koje čine apstraktnu formu kristaličnog oblika. Spomenik u Ribnjaku Izveden je od prilepskog granita, visok je dva i pol metra i težak 20 tona. Od 1964. u Lukovdolu se održava pjesnička manifestacija Goranovo proljeće. U blizini Goranove rodne kuće u kojoj je otvoren memorijalni muzej, nalazi se amfiteatar gdje se održavaju pjesnički susreti. Na uzvisini, uz rub amfiteatra je postavljena metalna verzija istog spomenika. Oštrih bridova u nehrđajućem čeliku, skulptura svojom apstraktnom svjetlećom
površinom simbolizira vječno svjetlo i čistoću ideala tragično umrlog pjesnika Bakić je 1973. oblikovao Goranov vijenac kolajnu s nanizanim ulaštenim diskovima (derivacija plošne verzije Svjetlonosnih oblika) koji se po veličini nižu u vijenac, a u največem je otisnut Goranov portret u plitkom reljefu. Izradio je broš i značku s likom Gorana u plitkom reljefu, kao i reljef Goranova profila u medaljonu.

### Josip Broz Tito

Tito - Vojin Bakić
Bakić nije bio omiljeni Titov kipar kao što je to, primjerice, bio Antun Augustinčić, nije od njega naručivao portrete. Al Bakića je Tito intrigirao i u svim razdobljima vraćao se oblikovanju ili crtanju njegova lika. Prvi portreti datiraju iz 1948. da bi se toj temi vraćao u 60-ima i pred kraj života, kada je radio dva nerealizirana spomenika Titu – zagrebački i manje poznati za Zadar. Povodom pobjede na natječaju za Titov spomenik u Zagrebu koji je izazvao ogroman interes umjetnika i arhitekata, pa je na natječaj pristiglo čak 80 prijedloga, Bakić je na upit o temi rekao sljedeće: "Tema je složena i puna mogućnosti da se zaluta. Prikazati Tita kakvog pamtimo – njegovu pojavu, figuru i sve što podrazumijevamo gledajući njegov lik – nije lako. Tito je fantastičan lik, lik za koji Francuzi imaju dobar izraz 'presence', što znači prisutnost, nazočnost". Reljef Tita, veličine preko dva metra, krasio je ulazni u atrij Muzeja revolucije naroda Hrvatske 1962. u Zagrebu, a potom je postao vlasništvo Hrvatskog povijesnog muzeja.
*Portret Maršala u bronci*, blago geometrizirane zatvorene forme izložen je u Spomen-muzeju Josipa Broza Tita u Velikom Trojstvu 1980. Glava je početkom 90-ih uklonjena i čuva se u Gradskom muzeju Bjelovara.
Sudjelovao je na natječaju 1982. za *Spomenik drugu Titu i vjekovnoj borbi Zadra za slobodu* koji je trebao biti podignut na prostoru ispred rimskog foruma. Bakićevo rješenje je bila gigantizirana Titova glava položena na tlu između dvije apstraktne geometrijske forme u obliku segmenta polukugle. Komisija nije odabrala nijedno ponuđeno rješenje pa do izgradnje nikada nije došlo.

Maketa Titovog spomenika u Zagrebu
Velik uspjeh Bakić je postigao na jugoslavenskom javnom, anonimnom natječaju za Titov spomenik na Trgu revolucionara (danasnji Radićev trg) u Zagrebu raspisanom 1986. Cilj je natječaja izvedba vrhunske urbanisticko-arhitektonske kiparske realizacije kojom će se ostvariti nova prepoznatljiva vizura Zagreba. Prvu nagradu osvajaju Vojin Bakić (za skulpturu) i njegov sin Zoran (za arhitekturu). Spomenik je trebao biti visok čak 36 metara, a skulptura Tita četiri metra. Tito u dugačkom kaputu samouvjereno stoji ispred velike, apstraktne mase koja se nalazi iza njega. Lice je riješeno sa samo par detalja, nije deskriptivno pa ipak je posve jasno o kome je riječ. Skulptura Tita trebala je stajati na južnoj osi. A forma koja je stajala iza njega bila je zamišljena zapravo kao slavoluk od nehrđajućeg čelika kroz koji se trebao prolaziti ustvari je gigantizirana skulptura koja pripada Bakićevim *razvijenim površinama* iz 1963. Sam Bakić ga ovako opisuje: "...spomenik koji nazivam simbol - simbol Titova djela, revolucije, borbe, uspona... Ova razlistala forma sadrži i oblik koji simbolizira djelo i luk kroz koji je Tito simbolično prošao". Planirano je da spomenik bude završen do 100. godišnjice Titova rođenja, 1992, ali je usljed događaja početkom 1990-ih projekt napušten.

Nagrade
-------

* 1947. Nagrada Vlade NR Hrvatske za skulpturu Ivana Gorana Kovačića
* 1948. Nagrada Vlade FNRJ za spomenik streljanima u Bjelovaru
* 1949. Nagrada Vlade NR Hrvatske za skulpturu S. S. Kranjčevića
* 1953. Nagrada Saveza sindikata Jugoslavije za skulpturu Agitatora
* 1955. Druga nagrada za skulpturu na I. bijenalu sredozemnih zemalja u Aleksandriji
* 1956. Nagrada grada Zagreba za skulpturu *Bik*
* 1956. Nagrada Radovan za skulpturu, Salon 56, Galerija likovnih umjetnosti Rijeka
* 1959. Nagrada grada Zagreba za skulpturu *Razlistane forme I*
* 1967. Treća nagrada na Trijenalu likovnih umetnosti u Beogradu za *Svjetlonosne oblike XX* iz 1965.
* 1967. Nagrada grada Zagreba za skulpturu
* 1969. Druga nagrada za skulpturu na VII. bijenalu sredozemnih zemalja u Aleksandriji
* 1970. Nagrada za skulpturu na 5. zagrebačkom salonu
* 1980. Nagrada "Vladimir Nazor" za životno djelo

Popis kulturocida nad Bakićevim djelima
---------------------------------------

Rušitelji ispred miniranog Spomenika narodu heroju Slavonije
Početkom 1990-ih veliki dio Bakićevog stvaralaštva u Hrvatskoj u sklopu masovne "damnatio memoriae" antifašizma je oštećen ili uništen:

* *Bjelovarac*, bronca, Bjelovar, poklon rodnom gradu s odavanjem počasti tragičnom obiteljskom gnijezdu. Miniran 1991. Ostala je šaka jedne ruke i glava, a ostali dijelovi završili su u ljevaonici *Tonko Vinković* u Bjelovaru. Spomenik je obnovljen i vraćen na staro mjesto 8. 12. 2010. nakon apela 140 uglednika za obnovu skulpture Ministarstvu kulture.
* *Gudovčan* ili *Pred streljanje*, bronca, selo Gudovac kraj Bjelovara. Miniran 1991. istaljen.
* *Spomenik pobjede naroda Slavonije*, nehrđajući čelik, selo Kamenska, na raskršću putova Sl. Požega, Pakrac, Voćin. Miniran 21. 2. 1992. Dijelovi upotrebljeni za izradu posuđa.
* *Spomenik bilogorskim partizanima*, bronca, selo Bačkovica, nekoliko kilometara od Bjelovara. Brončani partizan je miniran i istaljen 1991.
* *Spomenik palim borcima*, bronca, ispred škole u Čazmi, srušen i uništen 1991.
* Spomen-park Dotršćina, u Dolini grobova postavljeno je 6-7 Bakićevih skulptura od nehrđajućeg čelika i kubusi, kristali od crnog mramora, različitih oblika, rasutih po prostoru. Autor je razmještaj kristala zamislio kao razgovor u prirodi. Čitav prostor pokriven je bršljanom ne bi li žrtve spokojnije bile. Sve je razbacano, pokradeno, uništeno. Kasnije obnovljen, ali 2016. išaran nacističkim simbolima.
* Ispred Gradske knjižnice *Ivan Goran Kovačić* u Karlovcu postavljena su poprsja Ljudevita Jonkea, slaviste, Silvija Strahimira Kranjčevića, pjesnika i Ivana Gorana Kovačića, pjesnika. Samo je poprsje Ivana Gorana Kovačića uništeno (izrezano na komade) u noći od 16. do 17. 7. 2004.
* Spomenik na Petrovoj gori, armirani beton i nehrđajući čelik. Spomenik je devastiran, odnesene su mnoge ploče i rapidno propada.
* Spomenik, nehrđajući čelik, na platou ispred ulaza u Spomen park Dotršćina, unakažen raznim fašističkim znakovima.
* Skinuta je spomen ploča *Braći Bakić* s obiteljske kuće u Bjelovaru.
* Skinut natpis s obiteljske grobnice na groblju Sv. Andrija u Bjelovaru.
* Promjenjen je naziv *ulice braća Bakić* u Bjelovaru.
* Skinuta brončana bista Josipa Broza Tita u Velikom Trojstvu. Pohranjena u Gradskom muzeju Bjelovar.
* Brončana skulptura Marxa i Engelsa je posuđena Političkoj školi u Kumrovcu 1981. ali joj se od prestanka djelovanja škole ranih 90-tih gubi svaki trag

Izložbe
-------

### Vojin Bakić Galerija Nova

Posljednju izložbu za života Bakić je imao u rodnom Bjelovaru 1966. godine. Tako da je ova izložba ženskog kustoskog kolektiva WHW u suradnji s umjetnikovom obitelji održana na ljeto 2007. godine bila prva nakon 41-u godinu. Izložba u Galeriji Nova sastojala se od dvije paralelne cjeline. Prva je arhiv s dokumentacijom koji unutar vremenskog slijeda kontekstualizira rad Vojina Bakića u širem socijalnom i umjetničkom kontekstu, prateći i sumirajući dinamiku praćenja, kontinuitete i lomove. Drugu cjelinu činio je izbor iz ostavštine umjetnikove obitelji, koji obuhvaća pedesetak skulptura manjeg i srednjeg formata, niz maketa, modela spomenika, studija i crteža. Izložene su bile i brojne antologijske skulpture a neke od njih, kao i niz crteža, prvi put su predstavljani javnosti. Protokol predstavljanja ovog drugog dijela bio je nešto drugačiji. On je bio diktiran uvjetima u kojima se nalazila Bakićeva baština ali i ograničenjima prezentacije u manjoj galeriji kao što je Nova. Skulpture su se mogle gledati svakodevno kroz staklenu stijenku galerije, čija su se vrata nekoliko puta tjedno otvarala publici uz prateća stručna vodstva kustosa, kritičara, umjetnika. Povodom izložbe izlašao je specijalan broj novina Galerije Nova, u kojima su objavljeni razgovori s nekoliko povjesničara umjetnosti i umjetnika o Bakićevu radu (Jerko Denegri, Tonko Maroević, Marija Gattin, Snješka Knežević, David Maljković, Antonio Gotovac Lauer i s umjetnikovom unukom Anom Martinom Bakić), te nekoliko antologijskih tekstova o Bakiću (Prelog,Denegri, Maković, Kolešnik).

Isti kolektiv "WHW/Što, kako i za koga" je bio pozvan sljedeće godine 2008. u Graz da nakon niza desetljeća samostalno predstavi Bakića u inozemstvu. Pitanje ove izložbe u Grazer Kunstvereinu, koja je kroz makete prikazala većinu njegovih najvažnijih javnih plastika, bio je odnos između umjetnosti i ideologije te koliki je bio prostor za apstraktnu umjetnost u socijalstičkoj Jugoslaviji i postsocijalističkoj Hrvatskoj.

### Retrospektiva Vojina Bakića

"Retrospektiva Vojina Bakića - Svjetlonosne forme" u Muzeju suvremene umjetnosti u Zagrebu održana je od 7. 12. 2013. do 2. 3. 2014. godine. Izložba je dobila sjajne kritike te veliku pozornost medija i publike pa je i produljivano njeno trajanje a postala je i kulturni događaj godine 2013. prema anketi Jutarnjeg lista u kojoj je sudjelovalo 15 kulturnjaka različitih profila. Izložba je željela vratiti Vojinu Bakiću mjesto koje mu pripada u povijesti hrvatske i europske umjetnosti ali i potaknuti na promišljanje odnosa hrvatskog društva prema spomeničkoj baštini i društvenom sjećanju. Osim najvažnijih radova poput Bika, bili su izloženi i crteži, skice, makete spomenika, fotografska uvećanja, projektna i osobna dokumentacija, audio i filmska građa. Prvi puta je javnosti prikazana studija i maketa za nikad realiziran zagrebački spomenik Titu. Umjetnikove unuke i arhitektice Vjera i Ana Martina Bakić, bile su suradnice na izložbi i autorice likovnog postava, te su prvi put javnosti pokazale obiteljsku zbirku. Na Noći muzeja izložbu je posjetilo čak 15000 posjetitelja , a tad su posjetitelje kroz izložbu osobno provele unuke Vojina Bakića, koje su iz osobne perspektive dočarale umjetnikov život i stvaralaštvo. Izložba se održala pod visokim pokroviteljstvom predsjednika Republike Hrvatske Ive Josipovića.

Galerija
--------

* Vojin Bakić - Spomenik Marxu i Engelsu 1953.Vojin Bakić - Spomenik Marxu i Engelsu 1953.
* Bik na ulazu u jugoslavenski paviljon na svjetskoj izložbi 1958.Bik na ulazu u jugoslavenski paviljon na svjetskoj izložbi 1958.
* Spomenik Stjepanu Filipoviću kod Valjeva, 1961.Spomenik Stjepanu Filipoviću kod Valjeva, 1961.
* „Ivan Goran Kovačić", park Ribnjak u Zagrebu, 1963.„Ivan Goran Kovačić", park Ribnjak u Zagrebu, 1963.
* Svjetlonosni oblici,izložak na "Retrospektivi Vojina Bakića" u MSU ZagrebSvjetlonosni oblici,izložak na "Retrospektivi Vojina Bakića" u MSU Zagreb
* Izgradnja Spomenika pobjedi naroda Slavonije 1968.Izgradnja Spomenika pobjedi naroda Slavonije 1968.
* Cetralni spomenik puta mučeništva u Dotrščini, 1968.Cetralni spomenik puta mučeništva u Dotrščini, 1968.
* Cirkulacije u prostoru, 1974. u MainzuCirkulacije u prostoru, 1974. u Mainzu
* Spomenik žrtvama željezničke nesreće, 1975.Spomenik žrtvama željezničke nesreće, 1975.
* Spomen-obilježje naroda Hrvatske, spomen-park Kragujevački oktobar, 1981.Spomen-obilježje naroda Hrvatske, spomen-park Kragujevački oktobar, 1981.
* Spomenik na Petrovoj gori, 1982.Spomenik na Petrovoj gori, 1982.

Izvori
------

### Reference

1. ↑  Jaša Dengeri: Vojin Bakić i Nove tendecije; Katalog izložbe: Vojin Bakić Svjetlonosne forme, Zagreb 2013.; str. 137.; ISBN 987-953-7615-62-8 Uneseni ISBN nije važeći.
2. 1 2  MSU - Press - Retrospektiva Vojina Bakića "Svjetlonosne forme"
3. ↑  Izložba Vojina Bakića - retrospektiva Svjetlonosne forme ZGportal, 1. 12. 2013.
4. ↑  prof. dr. Svetozar Livada Teško da u nas ima većeg modernog kipara i tragičnije ličnosti od Vojina Bakića Arhivirano 2015-09-24 na Wayback Machine-u, SDKprosvjeta.com
5. ↑  Maja Hrgović, Vojin Bakić - kipar koji je potreban hrvatskoj kulturi i društvu Novi list, 12. 1. 2014.
6. ↑  "Razlistana forma" u izvornoj boji. Zagreb - Javni prostor, 19. 12. 2013.
7. ↑  Skulptura „Razlistana forma" Vojina Bakića nakon obnove vraćena je na svoje mjesto u zagrebačku Gajevu ulicu. Zagreb - Javni prostor
8. ↑  Ana Lendvaj, "Svjetlonosne forme" Vojina Bakića po davnom osvrtu Jure Kaštelana Večernji list, 5. 12. 2013.
9. ↑  Posjet spomenicima Vojina Bakića FAMA, 18.2. 2014.
10. ↑  Devedeseta godišnjica Bakićeva rođenja u znaku obnove srušenog spomenika[*mrtav link*], SDK Prosvjeta
11. ↑  Ante Tomić Kako im se srce nije slamalo dok su rušili čudesni spomenik Vojina Bakića Jutarnji list, 1.1. 2014.
12. ↑  Stjepan Bek, Razgovaramo sa umjetnicima, Vraćanje skulptorskim principima, Vojin Bakić, kipar, 2.9.1969. Beograd
13. ↑  Javni spomenik u Zagrebu: Vojin Bakić: Ivan Goran Kovačić
14. ↑  „Galerija nepokretnih kulturnih dobara grada Zagreba: Park Ribnjak". Arhivirano iz originala na datum 2014-10-23. Pristupljeno 2014-03-16.
15. ↑  Hrvatski povijesni muzej - Memorijalni muzej Ivan Goran Kovačić
16. ↑  „Memorijalna baština: Spomen obilježja Primorsko goranske županije". Arhivirano iz originala na datum 2010-08-15. Pristupljeno 2014-03-16.
17. ↑  Alen Kurbanović Petar Gudelj ovjenčan Goranovim vijencem Arhivirano 2014-10-18 na Wayback Machine-u Jutarnji list, 21.3. 2010.
18. ↑  Intervju - Nataša Ivančević: Izložba Vojina Bakića iznenadit će i likovne znalce, tportal.hr
19. ↑  Sudbina Titovih muzeja u Velikom Trojstvu Arhivirano 2015-09-24 na Wayback Machine-u, Virovitički list
20. ↑  Jedini spomenik Titu u Zagrebu Vojina Bakića trebao je biti visok 36 metara Arhivirano 2014-10-18 na Wayback Machine-u, Jutarnji list
21. ↑  Bjelovar obilježio vraćanje skulpture "Bjelovarac" Vojina Bakića, Portal grada Bjelovara
22. ↑  Rušitelji ispred srušenog Spomenika u Kamenskom[*mrtav link*]
23. ↑  Virtulani Muzej Dotrščina
24. ↑  K. Z. (17.4.2016). „Spomen park Dotršćina išaran nacističkim simbolima". Zagreb: *T-portal*. ISSN 1334-3130. Pristupljeno 17.4.2016.
25. ↑  Karlovac, pronađeni dijelovi biste Ivana Gorana Kovačića, Index.hr
26. ↑  Nataša Ivanišević: Svjetlonoša i Bik; Katalog izložbe: Vojin Bakić Svjetlonosne forme, Zagreb 2013.; str. 51.; ISBN 987-953-7615-62-8 Uneseni ISBN nije važeći.
27. 1 2  Patricia Kiš, Veliki povratak državnog kipara i prvaka apstrakcije Arhivirano 2014-10-18 na Wayback Machine-u, Jutarnji list, 10.06.2008.
28. ↑  Djela Vojina Bakića u Galeriji Nova, Culturnet.hr
29. ↑  Izložba Vojina Bakića u Galeriji Nova Arhivirano 2014-10-18 na Wayback Machine-u, Dnevni kulturni info, 27.06.2007.
30. ↑  Novine Galerija Nova br. 12. Arhivirano 2014-11-06 na Wayback Machine-u, Što, kako i za koga/WHW
31. ↑  04.06. - 24.08.2008 | Vojin Bakic Arhivirano 2014-10-24 na Wayback Machine-u, Grazer Kunstverein
32. ↑  MSU - Novosti - Izložba Vojina Bakića produljena do 2. ožujka 2014."
33. ↑  Adriana Piteša 2013. OČIMA KULTURNJAKA Retrospektiva Vojina Bakića kulturni je događaj godine Jutarnji list, 2.1. 2014.
34. ↑  Branimira Lazarin Ana Martina i Vjera Bakić: Vojine spomenike želimo izmjestiti iz kategorije neželjene baštine Novosti, 16.12. 2013.
35. ↑  U Noći muzeja 350.900 posjetitelja, HRT
36. ↑  „Program noći muzeja: Retrospektiva Vojina Bakića – „Subjektivni i objektivni pogledi"". Arhivirano iz originala na datum 2014-03-26. Pristupljeno 2014-03-16.

### Literatura

* M. Prelog, "Delo Vojina Bakića" u: Pogledi (Zagreb), sv. 12, 91-2-919, 1953.
* M. Prelog, *Vojin Bakić (Mala likovna biblioteka)​​*, Zagreb 1958.
* T. Maroević, *Vojin Bakić*, Zagreb 1998.
* D. Matić, *Vojin Bakić - moj prijatelj*, Zagreb 2007.
* Sudbina djela hrvatskog skulptora Vojina Bakića, Svetozar Livada, ISBN 953-7099-20-2.
* Katalog izložbe: Vojin Bakić Svjetlonosne forme, Zagreb 2013. Urednica: Nataša Ivančević ISBN 987-953-7615-62-8 Uneseni ISBN nije važeći.

Vanjske veze
------------

***Vojin Bakić*** na Wikimedijinoj ostavi

* Jutarnji list: Fotogalerija - Nepoznati Bakić Arhivirano 2013-10-24 na Wayback Machine-u
* Emisija Radio Beograda 2 - Grad: Vojin Bakić, sa iskazima samog Vojina Bakića iz emisije *Gost Drugog programa* iz 1987.


|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 25484051
* LCCN: nr00006756
* ISNI: 0000 0000 6681 1552
* GND: 122405617
* SUDOC: 177051809
* BNF: cb13544022j (podaci)
* ULAN: 500192191
* RKD: 213279
* CONOR.SI: 71014243

 |